05/08/2014 | Administración Autonómica
Xunta de Galicia
Consellería de Economía e Industria
Dirección Xeral de Industria, Enerxía e Minas
Resolución pola que se somete a información pública a solicitude de autorización administrativa e aprobación do proxecto de execución da planta de GNL e canalización de conexión para subministración en Santa Comba (Exp. IN627A 2013/1-0)

Resolución do 21 de xullo de 2014, da Dirección Xeral de Enerxía e Minas, pola que se somete a información pública a solicitude de autorización administrativa e aprobación do proxecto de execución denominado “Planta compacta de almacenamento e regasificación de gas natural licuado e canalización de conexión para subministración en Santa Comba (A Coruña)”, promovido pola empresa Gas Galicia SDG SA (expediente IN627A 2013/1-0). Para os efectos previstos no artigo 73 da Lei 34/1998, do 7 de outubro, do sector de hidrocarburos, no artigo 78 do Real decreto 1434/2002, do 27 de decembro, polo que se regulan as actividades de transporte, distribución, comercialización, subministración e procedementos de autorización de instalacións de gas natural, e no artigo 1 do Decreto 62/2010, do 15 de abril, polo que se regula o trámite de competencia e os criterios de valoración no suposto de concorrencia de dúas ou máis solicitudes de autorización administrativa de instalacións de transporte secundario e distribución de gas natural e redes de distribución de gases licuados do petróleo (GLP), sométese a información pública o seguinte proxecto de autorización administrativa: PETICIONARIO: Gas Galicia SDG SA, con CIF n.º A15383284 e con enderezo para os efectos de notificación na rúa Lisboa, s/n, edificio Área Central, local 31-HIJ, 15707 - Santiago de Compostela (A Coruña). ANTECEDENTES: O 07/11/2012 a Dirección Xeral de Enerxía e Minas ditou resolución pola que se outorgou a Gas Galicia SDG SA a autorización administrativa para a distribución de gas natural canalizado no termo municipal de Santa Comba, na provincia da Coruña (expediente: IN627A 2012/8-0), que se publicou no Diario Oficial de Galicia (25/01/2013) e no Boletín Oficial da Provincia da Coruña (03/12/2012). Segundo este proxecto de autorización administrativa a subministración de gas natural proxéctase a través dunha Planta Compacta de Almacenamento e Regasificación de Gas Natural Licuado (Planta de GNL), que se situará nunha parcela do polígono industrial de Santa Comba e dende a que partirá a rede de distribución cara a este propio polígono e ao núcleo urbano de Santa Comba. Posteriormente, a empresa Gas Galicia SDG SA presentou dous proxectos de execución, un para a Planta de GNL e outro para a Rede de distribución, que foron aprobados pola Dirección Xeral de Enerxía e Minas con datas 03/09/2013 (expediente IN627A 2013/1-0) e 03/10/2013 (expediente IN627A 2013/2-0), respectivamente. No proxecto de execución da Planta de GNL figura como emprazamento desta planta a parcela de referencia catastral n.º 15078A059002190000AU (polígono 59, parcela 219) no lugar de Mourelle; que é distinto ao contemplado no proxecto de autorización administrativa (citado no parágrafo anterior). Segundo o disposto no artigo 70 do Real decreto 1434/2002, do 27 de decembro, as modificacións das infraestruturas gasistas requiren, con carácter previo á súa construción, a autorización administrativa e a aprobación do proxecto de execución. De acordo con este artigo, e tendo en conta que o cambio de emprazamento da Planta de GNL supón unha modificación substancial do proxecto que serviu de base para o outorgamento da autorización administrativa para a distribución de gas natural canalizado, o proxecto de execución da Planta de GNL debería terse sometido por parte da Dirección Xeral de Enerxía e Minas, non só ao trámite de aprobación do proxecto de execución, senón tamén ao trámite de autorización administrativa. De acordo con isto, e como resposta aos recursos de alzada presentados por diversos veciños e veciñas de Mourelle nos que manifestan e argumentan a súa oposición ao novo emprazamento da Planta de GNL, o 09/06/2014 a Consellería de Economía e Industria resolveu estimalos no único sentido de anular a resolución de data 03/09/2013 de aprobación do proxecto de execución da Planta de GNL para subministración en Santa Comba, acordando a retroacción do procedemento ao momento inmediatamente anterior ao da comisión do vicio procedimental (reflectido no parágrafo anterior), para que se prosiga coa tramitación que corresponda. OBXECTO DA PETICIÓN: O obxecto da petición é a autorización administrativa e a aprobación do proxecto de execución da infraestrutura gasista consistente nunha planta de GNL e a canalización para a súa conexión á rede de distribución de gas natural canalizado na poboación de Santa Comba (A Coruña). DESCRICIÓN DAS INSTALACIÓNS: Unha planta compacta de almacenamento e regasificación de GNL (planta de GNL) e a canalización para a súa conexión á rede de distribución de gas natural: ● A Planta de GNL situarase na parcela de referencia catastral n.º 15078A059001220000AE, adxacente ao polígono industrial de Santa Comba na súa cara norte. Trátase dun emprazamento diferente, tanto ao previsto no proxecto que serviu de base para o outorgamento da autorización administrativa para a distribución de gas natural canalizado como ao previsto no anterior proxecto de execución da Planta de GNL, aos que se fai referencia nos antecedentes desta resolución. Estará composta polos seguintes compoñentes: un depósito vertical (quedando o cubeto dimensionado para conter ata dous depósitos verticais), o sistema de gasificación con dous evaporadores atmosféricos e un requentador eléctrico de apoio, un módulo de regulación e medida con proteccións de funcionamento e presión regulamentarias, e instalacións auxiliares (armario eléctrico con elementos de protección e control, equipos contraincendios, auga de servizos e sistema de alumeado e posta a terra). As súas características xerais son as seguintes: – Capacidade de almacenamento de GNL: 30 m 3 (1 depósito vertical de 30 m 3 ). – Presións de servizo de almacenaxe de GNL: 4 bar (normal) e 14 bar (máxima). – Capacidade de gasificación nominal: 300 Nm 3 /h. – Estación de regulación e medida: 1.000 Nm 3 /h. – Presión de subministración de GN: 4 bar - 400 mbar. – Temperatura de subministración de GN: 0 - 20 ºC. A canalización de conexión coa rede de distribución de gas natural realizarase en tubaxe de polietileno tipo PE-100 e SDR 17,6, en diámetros de 160 e 110 mm e terá unha lonxitude de 1.094 m (105 m en diámetro de 160 mm e 989 m en diámetro de 110 mm). TERMO MUNICIPAL: a solicitude afecta ao termo municipal de Santa Comba, na provincia da Coruña. ORZAMENTO: douscentos corenta e oito mil catrocentos oitenta e oito euros con vinte céntimos (248.488,20.-€). O que se fai público para coñecemento xeral e para que todas aquelas persoas, naturais ou xurídicas, que se consideren prexudicadas nos seus dereitos, poidan presentar as súas alegacións, no prazo de 20 días a partir da data de publicación deste anuncio, podendo examinar o correspondente proxecto na Dirección Xeral de Enerxía e Minas, Edificio Administrativo San Caetano, bloque 5, planta 4.ª, 15781 - Santiago de Compostela, así como na Xefatura Territorial da Coruña da Consellería de Economía e Industria, rúa Vicente Ferrer, 2, 15008 - A Coruña. Santiago de Compostela, 21 de xullo de 2014. O director xeral de Enerxía e Minas Ángel Bernardo Tahoces